Meer besoek Moederstad as voor pandemieTafelberg in Kaapstad. (Foto: Brent Ninaber/Unsplash) Die aantal internasionale besprekings na Kaapstad as ŉ bestemming is nou nog meer as wat dit was voor die pandemie in 2019. Nuwe data wys dat besprekings wat vir Januarie volgende jaar gemaak is dieselfde is as die getal besprekings wat in 2019 gemaak is. Die aantal besprekings vir Maart is egter nog beter en is 118% hoër as die besprekings wat in Maart 2019 gemaak is. Meer vliegtuie land ook nou daagliks in die Moederstad – selfs meer as voor die Covid-19-pandemie. Tussen nou en Maart is meer as 1,6 miljoen retoervlugte na Kaapstad beskikbaar en sal altesaam 191 internasionale vlugte per week by die Kaapstad Internasionale lughawe land. Dit sal sowat R7,9 miljard se toeristebesteding genereer. “Die Stad beskou die lughawe as ŉ noodsaaklike element vir die bevordering van indiensneming, besigheidsuitbreiding en eindelik ekonomiese groei,” sê James Vos, burgemeesterskomiteelid vir ekonomiese groei. “Ons is daarom baie trots om saam met die lughawe te werk om toeriste hierdie vakansietyd te verwelkom.” Volgens Vos het die lughawe van hoek tot kant Kersversierings om plaaslike en internasionale reisigers te verwelkom. “Voor die Covid-19-pandemie was die lughawe die plek waar duisende passasiers by hul aankoms ŉ gevoel kon kry van wat Kaapstad en die omgewing as bestemming kan bied. Ons is tans besig om dit vir 2023 te doen,” sê hy. “Om die lughawe as die poort na ons stad en streek te gebruik kan ons wêreldwye aandag na die Moederstad lok. Dit sal op sy beurt wys dat Kaapstad gereed is om meer besoekers te verwelkom en bedien wat later meer toerisme en ander werksgeleenthede sal skep.” Vos sê hy is daartoe verbind om te verseker dat Kaapstad as ŉ gebied gesien word waar die moontlikhede eindeloos is om eindelik langtermyn ekonomiese groei vir sy inwoners te skep. Kaapstad is reeds vroeër vanjaar deur die World Travel Awards vir die tweede keer agtereenvolgend aangewys as Afrika se voorste toeristestad.